RESOLUCIÓN do 9 de xullo de 2025, da Dirección Xeral de Urbanismo, pola que se fai pública a aprobación definitiva da modificación puntual das normas subsidiarias de planeamento municipal do Concello de Maside no núcleo rural de Negrelle.
Consellería de Vivenda e Planificación de Infraestruturas — III. Outras disposicións — 24/07/2025

En cumprimento do disposto no artigo 82 da Lei 2/2016, do 10 de febreiro, do solo de Galicia, e nos artigos 144.18 e 199 do Decreto 143/2016, do 23 de setembro, polo que se aproba o seu regulamento, faise pública a aprobación definitiva da modificación puntual das normas subsidiarias de planeamento municipal do Concello de Maside no núcleo rural de Negrelle, mediante a Orde da Conselleria de Vivenda e Planificación de Infraestruturas do 2 de xullo de 2025, que figura como anexo.
Unha vez inscrita a devandita modificación puntual das normas subsidiarias de planeamento municipal no Rexistro de Ordenación do Territorio e Planeamento Urbanístico de Galicia, a súa documentación íntegra, incluído o extracto ambiental, poderá consultarse na seguinte ligazón:
https://cmatv.xunta.gal/rexistro-de-planeamento-urbanistico-de-galicia
Así mesmo, o informe ambiental estratéxico e a demais documentación do procedemento de avaliación ambiental do referido plan poderá ser consultada na seguinte ligazón:
Santiago de Compostela, 9 de xullo de 2025
O Concello de Maside, conforme o disposto no artigo 78.2.c) da Lei 2/2016, do 10 de febreiro, do solo de Galicia (LSG), remite o expediente de referencia para a súa aprobación definitiva.
Analizada a documentación achegada e vista a proposta literal que eleva a Dirección Xeral de Urbanismo, resulta:
I. Antecedentes:
1. O Concello de Maside dispón de normas subsidiarias de planeamento municipal (NSP), aprobadas definitivamente o 29.10.1985, con catorce modificacións puntuais.
2. A tramitación desta modificación puntual foi a seguinte:
• O 14.11.2019, a Dirección Xeral de Calidade Ambiental e Cambio Climático ditou unha resolución, publicada no DOG núm. 226, do 27.11.2019, en que resolve non someter ao procedemento de avaliación ambiental estratéxica ordinaria a modificación puntual, e achega os informes correspondentes ás consultas previas de Augas de Galicia, Dirección Xeral do Patrimonio Cultural, Instituto de Estudos do Territorio e Dirección Xeral de Ordenación do Territorio e Urbanismo.
• Constan informes municipais: técnico, do 26.12.2023, e xurídico, do 27.12.2023.
• O Pleno do Concello, na sesión do 22.1.2024, aprobou inicialmente a modificación puntual e someteuna a información pública durante dous meses mediante anuncios publicados nos diarios
La Voz de Galicia
e
La Región
de 2.2.2024, e no DOG núm. 33, do 15.2.2024. Asemade, o acordo de aprobación inicial foi notificado individualmente aos titulares catastrais do ámbito, ademais de publicación do edicto no BOE núm. 113, do 9.5.2024. Presentouse unha alegación.
• Constan no expediente os seguintes informes:
– Informe favorable do 12.2.2024, do Servizo de Montes da Consellería do Medio Rural.
– Informe favorable do 15.2.2024, da Dirección Xeral de Emerxencias e Interior, de innecesariedade de informe da Comisión Galega de Protección Civil.
– Informe favorable do 19.2.2024, da Dirección Xeral de Política Enerxética e Minas do Ministerio para a Transición Ecolóxica e o Reto Demográfico.
– Informe favorable de Augas de Galicia do 26.2.2024.
– Informe favorable do 5.3.2024, da Dirección Xeral de Calidade Ambiental, Sostibilidade e Cambio Climático.
– Informe favorable do 11.3.2024, do Servizo de Enerxía e Minas da Consellería de Economía, Industria e Innovación.
– Informe favorable do 3.4.2024, da Dirección Xeral do Patrimonio Cultural.
– Informe favorable do 5.4.2024, da Área de Fomento da Delegación do Goberno en Galicia.
– Informe favorable do 23.5.2024, da Deputación Provincial de Ourense.
– Informe favorable da Confederación Hidrográfica do Miño-Sil do Ministerio para a Transición Ecolóxica e o Reto Demográfico do 1.7.2024, logo do requirimento de documentación do 5.4.2024.
– Informes favorables do 8.4.2024 e do 19.9.2024, do Instituto de Estudos do Territorio (IET), coa condición de incluír un estudo de paisaxe.
– Informe desfavorable, do 3.4.2024, da Secretaría Xeral de Telecomunicacións e Ordenación dos Servizos de Comunicación Audiovisual; e favorable, do 6.2.2025.
– Informes municipais: técnico, do 23.2.2025; e xurídico, do 25.2.2025.
– A Axencia Galega de Infraestruturas (AXI) indica o 4.3.2024 que non procede informar.
• O Pleno Municipal, en sesión do 3.3.2025, adoptou os seguintes acordos:
– Estimar parcialmente a alegación presentada.
– Aprobar provisionalmente a modificación puntual coas modificacións resultantes dos informes sectoriais emitidos e da alegación formulada.
• O 7.7.2025, conforme o disposto no artigo 78.2.c) da LSG, tivo entrada no Rexistro da Xunta de Galicia un oficio do Concello de Maside, acompañado do expediente administrativo e do documento dilixenciado aprobado provisionalmente. O 11.4.2025, o Concello de Maside completou a documentación presentada.
• O 6.5.2025, o Servizo de Urbanismo da Consellería de Vivenda e Planificación de Infraestruturas ditou requirimento ao Concello de Maside solicitando que achegase o documento aprobado inicialmente debidamente dilixenciado.
3. O 8.5.2025, conforme o disposto no artigo 78.2.c) da LSG, tivo entrada no Rexistro da Xunta de Galicia un oficio do Concello de Maside, acompañado dese documento.
I. Análise e consideracións:
1. O ámbito da modificación puntual é o núcleo rural de Negrelle e o seu contorno inmediato, situado ao sur da capitalidade municipal e moi próximo a esta, con acceso desde a estrada provincial OU-0303, que conecta directamente co enlace da AG-54. Afecta, segundo as NSP vixentes, solo de núcleo rural –12.539 m2– e solo non urbanizable (actualmente rústico) –34.160 m2–. A superficie total é de 46.699 m2.
2. O obxecto da modificación puntual é a redelimitación e ordenación normativa do núcleo rural de Negrelle, adaptando as súas determinacións ao contido da Lei 2/2016, do 10 de febreiro, do solo de Galicia (LSG).
O proxecto amplía a delimitación do núcleo distinguindo unha parte como NRT, onde se conservan as aliñacións consolidadas, e outra parte como NRC.
Asemade, regúlanse as condicións de uso e edificación, identificando dous espazos libres de uso público, sen incorporar ningún elemento catalogado.
3. Cómpre harmonizar o contido dos cadros que figuran no punto 7.2 da memoria xustificativa e no plano AMAPDNR_02PINF_I-6, xa que non concordan as superficies que cambian de clase e/ou categoría de solo nin a superficie total do ámbito.
Tendo en conta que estes cambios poden afectar as superficies de solo de núcleo rural tradicional e do común, cómpre revisar, de ser o caso, os cadros dos puntos 1 e 7.3 da memoria xustificativa e do punto 2 da análise do modelo de asentamento poboacional.
Asemade, no cadro do punto 1 da memoria xustificativa debe engadirse a superficie de solo de núcleo rural que pasa a ser solo non urbanizable, actualmente rústico.
4. A transcrición en cursiva do artigo 24 da LSG incorporada no punto 1.1 da normativa urbanística axustarase á redacción actual do devandito artigo. As disposicións que figuran despois do contido dos artigos 25 e 26 da LSG recolleranse con letra «normal» (non cursiva) para diferencialas do texto dos artigos da LSG. O texto do artigo 90 –Edificios fóra de ordenación– adaptarase á redacción vixente do artigo 90 da LSG.
5. Nas ordenanzas de solo de núcleo rural tradicional e de solo de núcleo rural común suprimiuse a pendente máxima de cuberta permitida en cada caso; debe recollerse tal como figuraba no documento sometido a avaliación ambiental.
6. A delimitación proposta cualifica dous ámbitos como espazos libres públicos. O situado ao oeste da estrada que atravesa o núcleo semella existente e de titularidade municipal. Porén, no caso do situado ao sueste, debe preverse a forma de obtención, delimitando no seu caso unha actuación illada, segundo o establecido no artigo 103 da LSG.
7. Con respecto aos condicionantes establecidos no informe da Deputación Provincial de Ourense, do 3.5.2024, cómpre incorporar:
– No punto 1.1.1 da normativa –Condicións particulares en materia de estradas– recollerase unha táboa como a que se achega na epígrafe III.3.1, subepígrafe TERCEIRO.1 dese informe, onde se especifique a delimitación exacta dos treitos urbanos en ambas as marxes das estradas provinciais, referenciada aos puntos quilométricos e coas coordenadas UTM 29 ETRS 89 do seu inicio e do seu fin.
– No plano O-2 deben acoutar as aliñacións de viario.
– Ademais, no plano O-2 deben grafarse as aliñacións do espazo público situado ao oeste da estrada OU-0303, do espazo público situado ao sur da estrada Negrelle-Cima de Vila, e do camiño situado ao leste do ámbito de actuación; e acoutarse as aliñacións de todas as vías nos tramos non consolidados pola edificación.
8. A modificación puntual debe adaptarse ás normas técnicas de planeamento urbanístico de Galicia, aprobadas pola Orde do 10 de outubro de 2019, da Consellería de Medio Ambiente, Territorio e Vivenda (DOG do 25 de novembro).
Nomeadamente, a parte de información da memoria xustificativa debe titularse Memoria xustificativa. Parte I: Información, no canto de anexo IV: Memoria xustificativa. Información. Asemade, tamén deben adaptarse os parámetros de simboloxía gráfica aos definidos no anexo 2 das NNTTPP.
A competencia para resolver sobre a aprobación definitiva das modificacións puntuais do planeamento xeral que teñan por obxecto a delimitación de solo de núcleo rural corresponde á conselleira de Vivenda e Planificación de Infraestruturas, de conformidade co disposto nos artigos 60, 61.1 e 78.2.c) da LSG e nos artigos 146.1, 191.1.d) e 200.5 do RLSG, en relación co Decreto 42/2024, do 14 de abril, polo que se establece a estrutura orgánica da Xunta de Galicia, e co Decreto 142/2024, do 20 de maio, polo que se establece a estrutura orgánica da Consellería de Vivenda e Planificación de Infraestruturas.
III. Resolución.
En consecuencia, e visto o que antecede,
1. Aprobar definitivamente a modificación puntual das normas subsidiarias de planeamento municipal do Concello de Maside no núcleo rural de Negrelle, coa condición do cumprimento do sinalado nas epígrafes II.3 a II.8 anteriores.
2. De conformidade co artigo 88 da Lei 2/2016, do 10 de febreiro, do solo de Galicia, e co artigo 212.1 do seu regulamento, a Dirección Xeral de Urbanismo inscribirá de oficio a MP no Rexistro de Ordenación do Territorio e Planeamento Urbanístico de Galicia.
3. De conformidade co disposto polos artigos 82 da Lei 2/2016, do 10 de febreiro, do solo de Galicia, e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e as ordenanzas da MP das NSPM aprobada definitivamente.
4. Notifíquese esta orde ao Concello e publíquese no
Diario Oficial de Galicia
.
5. Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.